“O‘zagroeksportbank” rossiyaning “Sovkombank”iga 4 mln dollarga sotildi

Davlat aktivlarini boshqarish agentligi “O‘zagroeksportbank” ustav kapitalidagi 100 foiz davlat aksiya paketini “Sovkombank”  (Rossiya) bilan 4 mln dollariga sotish yuzasidan kelishuvga erishilganini ma’lum qildi.

“O‘zagroeksportbank”ning sotib olish bo‘yicha jami 4 ta talabgorlardan qiziqish bildirilgan va ulardan takliflar kelib tushgan.
Xususiylashtirish bo‘yicha konsultant tavsiyalari va bankni rivojlantirish rejalari inobatga olinib, “Sovkombank” ommaviy tanlov g‘olibi deb tan olindi.
Shu munosabat bilan bitim yuzasidan DABA hamda mazkur bank o‘rtasida huquqiy majburiyatlarga ega hujjatlar imzolandi.
Xalqaro amaliyot qoidalari hamda sotuv jarayoniga muvofiq, ishtirokchi talabgorlarning manfaatlarini inobatga olgan holda, ularning aniq nomlari va takliflarining mazmuni ochiqlanmaydi.
“Sovkombank” OAJ aktivlari bo‘yicha Rossiya Federatsiyasining eng yirik o‘ntaligiga kiradigan universal bank. 2021 yil 30 sentabr holatiga ko‘ra, bank aktivlari 1,9 trln. rublni, kapital 224 mlrd. rublni tashkil etgan. 
Rossiya Federatsiyasining 1000 ta aholi punktlarida joylashgan 2,3 mingdan ortiq bank ofislarida 23 ming xodim mehnat qiladi. 
Bank 12 million mijozga xizmat ko‘rsatadi. Bankning xalqaro kredit reytinglari: S&P – “BB”, «ijobiy» prognoz, Moody’s – “Ba1”, “barqaror” prognoz, Fitch –  “BB +”.